**PRILOGA 1 PREDLOG**

**EVA: 2024-1630-0003**

Na podlagi prvega odstavka 31. člena Zakona o spodbujanju skladnega regionalnega razvoja (Uradni list RS, št. [20/11](http://www.uradni-list.si/1/objava.jsp?sop=2011-01-0820), [57/12](http://www.uradni-list.si/1/objava.jsp?sop=2012-01-2406), [46/16](http://www.uradni-list.si/1/objava.jsp?sop=2016-01-1996) in 18/23 – ZDU-1O) Vlada Republike Slovenije izdaja

UREDBO

o spremembah in dopolnitvah Uredbe o karti regionalne pomoči za obdobje 2022–2027

1. člen:

V Uredbi o karti regionalne pomoči za obdobje 2022-2027 (Uradni list RS, št. 15/22 in 44/23) se v 3. členu za četrtim odstavkom doda nov peti odstavek, ki se glasi:

»(5) Za naložbe iz [Uredbe EU 2024/795](https://eur-lex.europa.eu/legal-content/SL/TXT/PDF/?uri=OJ:L_202400795) Evropskega parlamenta in Sveta z dne  
29. februarja 2024 o vzpostavitvi platforme za strateške tehnologije za Evropo (platforma STEP) in spremembi Direktive 2003/87/ES ter uredb (EU) 2021/1058, (EU) 2021/1056, (EU) 2021/1057, (EU) št. 1303/2013, (EU) št. 223/2014, (EU) 2021/1060, (EU) 2021/523, (EU) 2021/695, (EU) 2021/697 in (EU) 2021/241 (UL L št. 2024/795 z dne 29. 2. 2024) se lahko največja intezivnost pomoči od 1. marca 2024 poveča za največ 10 odstotnih točk na območjih „a” in za največ 5 odstotnih točk na območjih „c”.«.

V dosedanjem petem odstavku, ki postane šesti odstavek, se za besedilom v oklepaju »str. 1« besedilo „; v nadaljnjem besedilu: Smernice)” nadomesti z besedilom „), zadnjič spremenjene s Sporočilom Komisije o dopolnitvi Smernic o regionalni državni pomoči v zvezi s platformo za strateške tehnologije za Evropo (STEP) (UL C št. 2024/3516 z dne 3. 6. 2024) (v nadaljnjem besedilu: Smernice)«.

V dosedanjem šestem odstavku, ki postane sedmi odstavek, se besedilo »Uredbo Komisije (EU) 2021/1237 z dne 23. julija 2021 o spremembi Uredbe (EU) 651/2014 o razglasitvi nekaterih vrst pomoči za združljive z notranjim trgom pri uporabi členov 107 in 108 Pogodbe (UL L št. 270 z dne 29. 7. 2021, str. 39)« nadomesti z besedilom »Uredbo Komisije (EU) 2023/1315 z dne 23. junija 2023 o spremembi Uredbe (EU) št. 651/2014 o razglasitvi nekaterih vrst pomoči za združljive z notranjim trgom pri uporabi členov 107 in 108 Pogodbe ter [Uredbe (EU) 2022/2473](https://eur-lex.europa.eu/eli/reg/2022/2473/oj) o razglasitvi nekaterih vrst pomoči za podjetja, ki se ukvarjajo s proizvodnjo, predelavo in trženjem ribiških proizvodov in proizvodov iz akvakulture, za združljive z notranjim trgom z uporabo členov 107 in 108 Pogodbe (UL L št. 167, z dne 30. 6. 2023, str. 1)«

KONČNA DOLOČBA

1. člen

Ta uredba začne veljati naslednji dan po objavi v Uradnem listu Republike Slovenije.

|  |  |  |
| --- | --- | --- |
| Št.  Ljubljana, ……… 2024  EVA 2024-1630-0003 |  | Vlada Republike Slovenije  dr. Robert Golob  predsednik |

Priloga 2: OBRAZLOŽITEV

Uredba o karti regionalne pomoči za obdobje 2022–2027 (Uradni list RS, 15/22 in 44/23) določa seznam območij »a« in »c« v Republiki Sloveniji, ki so upravičena do regionalne državne pomoči, in najvišje intenzivnost pomoči na posameznih upravičenih območjih.

S predlagano dopolnitvijo se omogoča določitev višjih stopenj intenzivnosti pomoči za naložbe s področja [Uredbe EU 2024/795](https://eur-lex.europa.eu/legal-content/SL/TXT/PDF/?uri=OJ:L_202400795) Evropskega parlamenta in Sveta z dne 29. februarja 2024 o vzpostavitvi platforme za strateške tehnologije za Evropo (platforma STEP). Višje intenzivnosti pomoči se lahko uporabljajo na območjih, ki so pokrita z [veljavno karto regionalne pomoči](https://pisrs.si/pregledPredpisa?id=URED8443), to so območja »a« - celotna kohezijska regija Vzhodna Slovenija, kjer se lahko intenzivnosti povečajo za največ 10 odstotnih točk, in območja »c« - upravičena območja kohezijske regije Zahodne Slovenije, kjer se lahko intenzivnosti povečajo za največ 5 odsotnih točk.

Pravna podlaga za dopolnitev je Sklep Komisije C(2024) 5970 final, v zadevi SA.115121 (2024/N) – Slovenija - Sprememba karte regionalne pomoči za Slovenijo (1. januar 2022–31. december 2027) - Povečane intenzivnosti pomoči za naložbe iz uredbe o platformi STEP in Sporočilo Komisije o dopolnitvi Smernic o regionalni državni pomoči v zvezi s platformo za strateške tehnologije za Evropo (STEP) (UL C št. 2024/3516 z dne 3. 6. 2024), ki omogoča, da države članice priglasijo dopolnitev karte regionalne pomoči in določijo višje intenzivnosti pomoči za naložbe s področja uredbe STEP.

Slovenija je priglasitev sprememb karte regionalne pomoči posredovala Komisiji 16. julija 2024. Komisija je 3. 9. 2024 s sklepom odobrila predmetno spremembo karte regionalne pomoči za Slovenijo za obdobje 2022–2027.

**Obrazložitev členov:**

**K 1. členu**:

Nov peti odstavek 3. člena omogoča povečanje intenzivnosti pomoči za naložbe s področja [Uredbe EU 2024/795](https://eur-lex.europa.eu/legal-content/SL/TXT/PDF/?uri=OJ:L_202400795) Evropskega parlamenta in Sveta z dne 29. februarja 2024 o vzpostavitvi platforme za strateške tehnologije za Evropo (platforma STEP) na zadevnih območjih veljavne karte regionalen pomoči, in sicer za največ 10 odstotnih točk na območjih »a« - kohezijska regija Vzhodna Slovenija in za največ 5 odstotnih točk na območju »c« - upravičena območja kohezijske regije Zahodna Slovenija. Povečane stopnje intenzivnosti se lahko uporabljajo od 1. marca 2024.

Spremenjen peti, sedaj šesti odstavek 3. člena, upošteva Sporočilo Komisije o dopolnitvi Smernic o regionalni državni pomoči v zvezi s platformo za strateške tehnologije za Evropo (STEP) (UL C št. 2024/3516 z dne 3. 6. 2024).

Spremenjen šesti, sedaj sedmi odstavek 3. člena, upošteva zadnjo spremembo uredbe Komisije (EU) št. 651/2014 z dne 17. junija 2014 o razglasitvi nekaterih vrst pomoči za združljive z notranjim trgom pri uporabi členov 107 in 108 Pogodbe (UL L št. 187 z dne 26. 6. 2014, str. 1).

**K 2. členu**:

Člen določa, da začne uredba veljati naslednji dan po objavi v Uradnem listu Republike Slovenije.